b'\n_START_ARTICLE_\nGlattestein\n_START_PARAGRAPH_\nEn glattestein eller slikjistein brukes til \xc3\xa5 glatte t\xc3\xb8y. Den blir brukt til \xc3\xa5 glatte ut finere tekstiler som hvits\xc3\xb8m og duker etter stryking. Den har s\xc3\xa6rlig blitt brukt til \xc3\xa5 glatte ut s\xc3\xb8mmer, og har derfor ogs\xc3\xa5 blitt kalt s\xc3\xb8mglatter._NEWLINE_Det er gjort gravfunn av steiner brukt til dette form\xc3\xa5let. Den eldste en kjenner til er fra ei kvinnegrav fra rundt 400 f.Kr. Etter at kunnskapen om \xc3\xa5 lage glass kom til Norden p\xc3\xa5 1600-tallet, ble glattesteinen oftest laget av m\xc3\xb8rkt glass. Den blir da formet som ei sirkelrund skive med tverrm\xc3\xa5l p\xc3\xa5 6 \xe2\x80\x93 9\xc2\xa0cm. Noen har et handtak av glass. Andre kan v\xc3\xa6re innfelt i et trestykke. _NEWLINE_Glattesteiner ble produsert ved glassverk i Norge fra midten av 1700- til midten av 1800-tallet. De har ogs\xc3\xa5 blitt eksportert til Danmark._NEWLINE_Glattesteinen ble brukt uoppvarmet p\xc3\xa5 kledet. Under kledet brukte en gjerne ei glatt plate av for eksempel sletth\xc3\xb8vla eik eller b\xc3\xb8k. Ofte var disse glatte trestykkene dekt med l\xc3\xa6r. Det er ogs\xc3\xa5 gjort gravfunn av slike plater laget av kvalbein. Glattesteinen har blitt brukt parallelt med mangletre, rulle og strykejern._NEWLINE_Slike glattere kunne ogs\xc3\xa5 bli laget av marmor eller hardt tre. De var gjerne fint utskj\xc3\xa6rte.'